LT Europos Sąjungos oficialusis leidinys C 162/11

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 162/05

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

SANTRAUKA

TARYBOS REGLAMENTAS (EB) Nr. 510/2006

„OIE D’ANJOU“

EB Nr.: FR-PGI-0005-0477-20.06.2005

SKVN ( ) SGN ( X )

Šioje santraukoje informacijos tikslais pateikiama pagrindinė produkto specifikacijos informacija.

1. Kompetentinga valstybės narės įstaiga:

Pavadinimas: INAO Adresas: 51 rue d’Anjou 75008 Paris FRANCE Tel. +33 0153898000 Faks. +33 0153898060 El. paštas: info@inao.gouv.fr

2. Grupė:

Pavadinimas: Fermiers du Val de Loire Adresas: Boulevard Pasteur B.P. 262 44158 Ancenis Cedex FRANCE Tel. +33 0240988252 Faks. +33 0240831500 El. paštas: vpitondregoire@terrena.fr Sudėtis: Gamintojai ir (arba) perdirbėjai ( X ) kita ( )

3. Produkto rūšis:

1.1 klasė. Šviežia mėsa (ir subproduktai)

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Oie d’Anjou“

4.2. Aprašymas:

„Oie d’Anjou“ – žąsis, tradiciškai per metų pabaigos šventes valgoma kepta.

Ji išsiskiria maloniu aromatu, kuriame jaučiamas stiprus baltos raumenų mėsos kvapas, minkšta, bet kartu standžios tekstūros ir malonaus skonio mėsa.

„Oie d'Anjou“ žąsys parduodamos paruoštomis gaminti ne mažesnio nei 2,5 kg svorio visomis skerdenomis arba kaip ne mažesnio nei 2,8 kg svorio iš dalies išdarinėti paukščiai.

Skerdena apskrita, su plačia krūtine, krūtinėlės yra krūtinkaulio aukštyje. Skerdena švariai nupešta, be padaigų. Oda turi būti elastinga, liečiant pakankamai, tačiau ne pernelyg riebi, geltonos spalvos.

Antis tinkamo riebumo, nes riebalų yra po krūtinėlių ir pilvo oda, ant nugaros jų nedaug, ant šlaunų jų visiškai nėra, o po sparnais – truputis standžių riebalų.

4.3. Geografinė vietovė:

„Oie d’Anjou“ žąsys išperinamos, auginamos ir skerdžiamos geografinėje vietovėje, kuriai priskiriama:

Visas Maine et Loire: departamentas.

Indre et Loire departamentas: dalis Château la Vallière kantono, t. y. Château la Vallière, Rille, Hommes, Savigné sur Lathan, Channay sur Lathan, Coucelles de Touraine, Souvigné, Couesmes, Brèches, Villers au Bouin, Braye sur Maulne, Marcilly sur Maulne, Luble, St Laurent de Lin komunos; dalis Bourgueil kantono, t. y. Benais, Bourgueil, St Nicolas de Bourgueil, Restignes, Continvoir, Gizeux komunos; dalis Langeais kantono, t. y. Avrillé les Ponceaux komuna.

Loire-Atlantique departamentas: Ligné, Ancenis, Varades, Riaillé, St Mars la Jaille, Moisdon la Rivière, St Julien de Vouvantes kantonai; dalis Chateaubriant kantono, t. y. Chateaubriant, Soudan komunos.

Mayenne departamentas: St Aignan Sur Roë, Craon, Château Gontier, Château Gontier est, Château Gontier ouest, Bierné, Grez en Bouère kantonai.

Sarthe departamentas: Sablé sur Sarthe, La Flèche, Malicorne sur Sarthe, Pontvallin, Le Lude, Mayet kantonai; dalis Suze sur Sarthe kantono, t. y. Parigné le Pôlin komuna; dalis Ecommoy kantono, t. y. Ecommoy, Saint Biez en Belin, Saint Ouen en Belin komunos; dalis Château du Loir kantono, t. y. Château du Loir, Beaumont Pied de Bœuf, Dissay sous Courcillon, Flée, Luceau, Montabon, Nogent sur Loir, St Pierre de Chevillé, Thoiré sur Dinan, Vouvray sur Loir komunos; dalis Chartre sur le Loir kantono, t. y. La Chartre sur le Loir, Beaumont sur Dême, Chahaignes, Lhomme, Marçon komunos.

Deux-Sèvres departamentas: Mauléon, Argenton l’Église, Argenton Château, Thouars, Thouars 1, Thouars 2, Airvault, St Varent, Bressuire kantonai.

4.4. Kilmės įrodymas:

Pateikiamos visos nuostatos, padedančios įrodyti, kad „Oie d’Anjou“ žąsys yra iš geografinės vietovės. Nurodomos nuostatos, padedančios užtikrinti atsekamumą nuo gamybos pradžios iki pabaigos ir atvirkščiai. Šios nuostatos apima:

— patikrinimą, ar įvairūs ūkio subjektai atitinka geografinės vietovės ir vežimo trukmės reikalavimus,

— kiekvienos skerdenų partijos kodinius numerius ir skerdimo dokumentus, pagal kuriuos galima nustatyti ūkį ir jo vietą,

— žąsiukų kilmės pažymėjimus ir važtaraščius, pagal kuriuos galima nustatyti atitinkamą ūkį, pastatą ir veislinį žąsų pulką,

— ūkyje turimus atsekamumo duomenis, pagal kuriuos galima nustatyti pašarų pristatymo ir jų pagaminimo datas.

Be to, šie duomenys padeda atsekti visą produkto gamybos kelią ir, gavus iš kliento skundą, ištirti to priežastis ir imtis tinkamų priemonių padėčiai taisyti.

4.5. Gamybos būdas:

„Oie d'Anjou“ – žąsys, išvestos kryžminant baltųjų Reino žąsų patiną ir patelę. Auginti teikiami tik moteriškos lyties žąsiukai.

Kiaušinių vežimo iš veislinio žąsų ūkio į geografinėje vietovėje esančią peryklą laikas negali būti ilgesnis kaip 1 val. 45 min.

Surinkti perinti skirti kiaušiniai iki patalpinimo į inkubatorių gali būti laikomi ne ilgiau kaip 7 dienas. Ką tik išsiritusių žąsiukų vežimo iš peryklos į ūkį vežimo laikas negali būti ilgesnis kaip 1 val. 45 min.

Žąsys auginamos ne trumpiau kaip 175 dienas (nuo išsiritimo iki paskerdimo), tačiau vidutinė jų auginimo trukmė – 222 dienos.

„Oie d’Anjou“ žąsys paleidžiamos į lauke esantį aptvarą labai anksti (ne vėliau kaip 4 savaičių amžiaus).

Lauke jos ganomos ne trumpiau kaip 92 dienas, tačiau faktiškai vidutinis laikas yra 138 dienos. Tuo metu tūkstančiui žąsų skiriama ne mažiau kaip 2,5 ha pievų ir (arba) 1,25 ha laikinų pievų, tarpinių kultūrų (kviečiai, rugiai ir kt.) ir bet kokiu atveju ne mažiau kaip 1,25 ha kukurūzų, skirtų žąsims sulesti čia pat laukuose. Žąsims taip pat duodama iki soties lesti kviečių.

Žąsys auginamos tokiomis sąlygomis, kad jos tarpusavyje niekuomet nekonkuruotų, nes tinkamai tvarkomi lauke esantys aptvarai, o pašaras yra įvairus.

Galutiniu auginimo etapu, trunkančiu ne trumpiau kaip 8 savaites, žąsys gali patekti į šiaudais pakreiktą prie pastato lauke esančią aikštelę.

Grūdai, kuriais šeriamos žąsys, auginami tame pačiame ūkyje.

Kartu su ūkyje užaugintais pašarais ir grūdais, kuriais žąsys šeriamos auginimo ir galutiniu etapu, žąsims pradiniu, auginimo arba galutiniu etapu galima duoti ūkių perkamų kombinuotųjų pašarų, kurie tokiu atveju gali būti ne iš SGN vietovės.

Ūkis nuo skerdyklos nutolęs ne toliau kaip 100 km atstumu, o žąsų vežimo iš ūkio į skerdyklą trukmė gali būti ne ilgesnė kaip 3 valandos.

Skerdimo metu žąsų partijas sudaro vienodo dydžio gerai nupenėti paukščiai, t. y. nupenėjimą galima įvertinti vizualiai ir liečiant pagal tarp kojų esantį riebalų sluoksnį, kuris kartu atspindi poodinį krūtinės ir pilvo riebalų sluoksnį, taip pat galima pajausti, kad po sparnais yra truputis riebalų. Plunksnos ir kojos švarios.

4.6. Ryšys su geografine vietove:

4.6.1. Geografinės vietovės ypatumai

Geografinė vietovė yra Luaros žemupio baseine. Dėl Luaros daromos įtakos ir jūros oro poveikio susidaro jūrinis klimatas, kuris itin palankus pievoms, pašarinėms ir grūdinėms kultūroms (žolei, kukurūzams, tinkamiems žoliaėdėms žąsims) auginti. Vietovei taip pat būdinga tai, kad ją vagoja daug upių.

Pasitelkdami šiuos gamtos veiksnius, šios vietovės gyventojai ėmė auginti įvairius augalus ir tuo pačiu užsiėmė gyvulių (galvijų, paukščių) auginimu. Atsižvelgiant į tokias aplinkybes, matyti, kad „Oie d’Anjou“ užimama ypatinga padėtis susijusi su tuo, kad žąsys šiame regione buvo auginamos dar XV amžiuje.

Šios tradicijos atsispindi dabartinių žąsų augintojų praktinėje patirtyje, kuriai, visų pirma, būdinga sumani išsiritusių žąsiukų priežiūra, rūpinimasis įvairiais pašarais, kantrus darbas ir skiriamas dėmesys žąsų ganymo ir galutiniu auginimo periodu.

4.6.2. Produkto ypatumai

Specifinę „Oie d’Anjou“ žąsų kokybę lemia geras jų raumeningumas ir tinkamas skerdenų riebumas.

„Oie d’Anjou“ ypač išsiskiria didele ir apvalia skerdena su standžia mėsa, gerai išsivysčiusia krūtine ir ne žemiau kaip krūtinkaulio aukštyje esančiomis krūtinėlėmis, geltona ir elastinga oda, po krūtinėlių ir pilvo srities oda esančiu riebalų sluoksniu, taip pat tuo, kad ant nugaros riebalų nedaug, ant šlaunų jų visiškai nėra, o po sparnais – truputis standžių riebalų. Taip pat ji pasižymi maloniu aromatu, kuriame jaučiamas stiprus baltos raumenų mėsos kvapas, ir minkšta, bet kartu standžios tekstūros ir malonaus skonio mėsa.

4.6.3. Priežastinis ryšys

„Oie d’Anjou“ ypatumus lemia įvairios žąsų augintojų ištobulintos technologijos ir žinios, susijusios su tradiciniais Anžu žąsų auginimo metodais – jau tada ūkininkai išnaudodavo vietovės gamtinius, ypač klimato, veiksnius.

Augintojai, itin daug dėmesio skirdami žąsų šėrimui, ypač žole, nuo pat pradžios per visą jų gyvenimo trukmę, siekia, kad „Oie d’Anjou“ žąsys pasižymėtų geru raumeningumu ir tinkamu skerdenų riebumu. Kad baigiantis ganymo laikotarpiui ir galutiniu auginimo etapų žąsys galėtų per tam tikrą laiką suryti daug maisto, būtina, kad jos suvartotų didelį augalinio pašaro kiekį ir tai padėtų kuo geriau išsivystyti jų virškinamajam traktui.

Dėl šios priežasties šios žąsys anksti paleidžiamos į lauke esančius aptvarus ir greitai pradeda misti žaliaisiais vietovėje augančiais pašarais, tai daroma, kad žąsys kuo anksčiau imtų misti žole. Šios žąsys ilgai ganomos lauke ir joms, priklausomai nuo poreikių, leidžiama misti augaliniu pašaru (paeiliui ganoma pievose ir sistemiškai auginamų kukurūzų, kuriuos galiausiai sulesa žąsys, laukuose). Taip sudaromos sąlygos ypatingai žąsų krūtinei išsivystyti ir tam, kad skerdena būtų plati; dėl šių priežasčių „Oie d’Anjou“ žąsys yra idealaus raumeningumo.

Galutiniu auginimo etapu augintojai sukauptą patirtį panaudoja tam, kad žąsis kuo greičiau nupenėtų (daugiausia grūdais) ir kartu kuo labiau išvystytų jų raumenų bei krūtinės masę (žąsys šeriamos augaliniu pašaru ir išleidžiamos laukan). Tam augintojai vykdo nuolatinę ir griežtą kontrolę (tikrina paukščių gyvąjį svorį, juos vizualiai ir liesdami įvertina, taip pat po sparnais esantį riebalų kiekį) bei patikrina paskerstų paukščių skerdenas.

Vizualiai įvertinamos „Oie d’Anjou“ skerdenų ypatybės, dėl kurių šios žąsys labai vertinamos, ir skerdenos surūšiuojamos ir suklasifikuojamos.

4.7. Kontrolės įstaiga:

Pavadinimas: Qualité — France S.A.S. Adresas: Le Guillaumet 92046 Paris la Défense Cedex FRANCE Tel. +33 0141970074 Faks. +33 0141970832 El. paštas: http://www.qualite-france.com

4.8. Ženklinimas etiketėmis:

Etiketėje turi būti nurodomas SGN „Oie d'Anjou“ pavadinimas ir Bendrijos SGN simbolis.

Etiketė pažymima individualiu numeriu, pagal kurį SGN grupė, esant skundui, galėtų atsekti atitinkamą produktą.

(1) OL L 93, 2006 3 31, p. 12.